VENDIM
Nr. 391, datë 29.6.2023

PËR DISA SHTESA DHE NDRYSHIME NË VENDIMIN NR. 161, DATË 21.3.2018, TË KËSHILLIT TË MINISTRAVE, “PËR PAGESËN E SË ARDHURËS NGA PAPUNËSIA”

Në mbështetje të nenit 100 të Kushtetutës dhe të neneve 54, pikat 1 e 2, dhe 55, pika 1, të ligjit nr.7703, datë 11.5.1993, “Për sigurimet shoqërore në Republikën e Shqipërisë”, të ndryshuar, me propozimin e ministrit të Financave dhe Ekonomisë, Këshilli i Ministrave

VENDOSI:

I. Në vendimin nr. 161, datë 21.3.2018, të Këshillit të Ministrave, “Për pagesën e së ardhurës nga papunësia”, të ndryshuar, bëhen këto ndryshime dhe shtesa:
1. Shkronja “c”, e pikës 3, ndryshohet, si më poshtë vijon:
“c) plotësojnë kriteret për pension pleqërie, invaliditeti të plotë apo pension familjar, paaftësi të përkohshme në punë apo sëmundje profesionale;”.
2. Shkronjat “a”, “b”, “c”, “ç” e “d”, të pikës 4, ndryshohen, si më poshtë vijon:
 “a) 3 (tre) muaj, për personat me një periudhë kontributi të derdhur si punëmarrës, të paktën, 1 (një) vit;
 b) 6 (gjashtë) muaj, për personat me një periudhë kontributi të derdhur si punëmarrës, të paktën, 3 (tre) vjet; 
 c) 9 (nëntë) muaj, për personat me një periudhë kontributi të derdhur si punëmarrës, të paktën, 5 (pesë) vjet;
 ç) 12 (dymbëdhjetë) muaj, për personat me një periudhë kontributi të derdhur si punëmarrës mbi 10 (dhjetë) vjet;
 d) Personat gra dhe burra mbi 55 (pesëdhjetë e pesë) vjeç përfitojnë pagesë papunësie 12 (dymbëdhjetë) muaj, me kusht që të kenë kontribuar si punëmarrës 1 (një) vit në sigurimet shoqërore dhe të kenë mbushur moshën e sipërpërmendur para shkëputjes nga puna për herën e parë dhe në rast të paraqitjes së kërkesës për përfitimin e radhës i nënshtrohen rregullit të parashikuar në shkronjat “a”, “b”, “c” e “ç”, të kësaj pike.”.
3. Në pikën 6 bëhen ndryshimi dhe shtesa e mëposhtme:
a) Shkronja “ç” ndryshohet, si më poshtë vijon:
“ç) Vërtetim për ndjekjen e arsimit të mesëm, për fëmijët në ngarkim deri në moshën 18 vjeç, dhe vërtetim për personat që ndjekin arsimin e lartë apo janë vlerësuar me aftësi të kufizuar, sipas komisioneve përkatëse, deri në moshën 25 vjeç;”.
b) Pas shkronjës “ç” shtohet shkronja “d”, me këtë përmbajtje:
“d) Nëse është rasti, vërtetim nga dega e tatimtaksave dhe sigurimeve shoqërore, të gjeneruar nëpërmjet portalit qeveritar e-Albania, për pagesën e kontributeve të sigurimeve shoqërore nga 1.1.1994 deri më 31.12.2011, sipas shkronjave “a” “b”, “c” e “ç”, të pikës 4;”.
4. Në pikën 7 bëhen ndryshimet e mëposhtme:
a) Shkronja “b” shfuqizohet;
b) Shkronja “c” ndryshohet, si më poshtë vijon:
[bookmark: _GoBack]“c) Vërtetim nga dega e tatimtaksave dhe sigurimeve shoqërore, të gjeneruar nëpërmjet portalit qeveritar e-Albania se personi ka derdhur kontribute si punëmarrës për periudhën 1.1.2012 e në vijim, përkatësisht sipas shkronjave “a”, “b”, “c” dhe “ç”, të pikës 4.”.

5. Shkronja “ç”, e pikës 8, ndryshohet, si më poshtë vijon:
“ç) plotësojnë kriteret për pension pleqërie, invaliditeti të plotë apo pensioni familjar;”.
6. Pika 9 shfuqizohet.
7. Pika 14 ndryshohet, si më poshtë vijon:
 “14. Në rastet e punësimit të përkohshëm, gjatë periudhës së përfitimit të pagesës të së ardhurës nga papunësia, e ardhura e papunësisë merret me ndërprerje, si më poshtë vijon:
a) Brenda 6 (gjashtë) muajve nga rifillimi i periudhës së përfitimit të pagesës të së ardhurës nga papunësia, për personat që e përfitojnë pagesën për 3 (tre) muaj;
b) Brenda 12 (dymbëdhjetë) muajve nga rifillimi i periudhës së përfitimit të pagesës të së ardhurës nga papunësia, për personat që e përfitojnë pagesën për 6 (gjashtë) muaj;
c) Brenda 18 (tetëmbëdhjetë) muajve nga rifillimi i periudhës së përfitimit të pagesës të së ardhurës nga papunësia, për personat që e përfitojnë pagesën për 9 (nëntë) muaj;
ç) Brenda 24 (njëzet e katër) muajve nga rifillimi i periudhës së përfitimit të pagesës të së ardhurës nga papunësia, për personat që e përfitojnë pagesën për 12 (dymbëdhjetë) muaj;
d) Në rastet e ndërprerjes të së ardhurës nga papunësia, për arsye të përfitimit të lejes së lindjes, pjesa e ngelur merret pas përfundimit të lejes së lindjes, për çdo rast përfitimi.”.
8. Shkronjat “a” dhe “c”, të pikës 16, ndryshohen, si më poshtë vijon:
“a) sëmundje e vërtetuar me dokumente fletështrimi (dorëzuar nga një përfaqësues i tij) dhe fletëdalje nga spitali (të dorëzuar nga një përfaqësues i tij ose vetë personi);
....
c) ndalimi nga organet e drejtësisë, e vërtetuar me dokumentacionin përkatës.”.
9. Pika 17 ndryshohet, si më poshtë vijon:
“17. Për të gjitha rastet e përmendura në pikën 16, pagesa e së ardhurës nga papunësia nuk do të regjistrohet në listëpagesën e muajit. Kjo e ardhur do të paguhet në momentin që personi paraqitet në zyrën e punësimit me një nga dokumentet justifikuese.”.
10. Pika 21 ndryshohet, si më poshtë vijon:
“21. Punëkërkuesi i papunë, i cili qendrën e fundit të punës e ka në juridiksionin e një zyre tjetër punësimi nga vendbanimi aktual, përfitimin e merr në zyrën e punësimit ku ka vendbanimin aktual.”.
II. Ngarkohen Ministria e Financave dhe Ekonomisë dhe Agjencia Kombëtare e Punësimit dhe Aftësive për zbatimin e këtij vendimi.
Ky vendim hyn në fuqi pas botimit në Fletoren Zyrtare.

